laion/Wikipedia-Exotic huggingface dataset:
ג'יימס גולוויי

סר ג'יימס גולוויי (באנגלית: James Galway; נולד ב-8 בדצמבר 1939), הוא חלילן אירי המכונה "האיש עם חליל הזהב". הוא אחד החלילנים הראשונים שביסס לעצמו קריירה כסולן. המלכה אליזבת השנייה העניקה לו תואר אבירות ביוני 2001. גולווי נולד בצפון בלפסט, אירלנד הצפונית, אחד משני אחים. אביו, שניגן בחלילית, הועסק במספנת הארלנד וולף עד סוף מלחמת העולם השנייה, ובילה במשמרות לילה בניקיון אוטובוסים לאחר המלחמה, ואילו אמו, הייתה פסנתרנית, אך עבדה כפועלת במתוויה. הבית בו גדל נפתח ישירות לרחוב, היה בו ברז אחד של מים קרים, וחדרון מגורים קטן ששימש גם מטבח. בגיל תשע בבלפסט החל גולווי לנגן בחלילית פח, כמרבית הילדים הפרוטסטנטים והצטרף לתזמורות מצעדים מסורתית. בגיל אחת עשרה זכה גולווי בתחרות לנגני חליל. הכלי הראשון שלו היה חליל אירי בעל חמישה חורים, ובגיל שתים עשרה או שלוש עשרה הוא קיבל לראשונה חלילית. הוא עזב את בית הספר בגיל ארבע עשרה ועבד כשוליה אצל מתקן פסנתר במשך שנתיים. אביו השקיע את מעט כספו בחלילים ובשיעורים לבנו המוכשר. גולווי הגיע ללונדון בגיל צעיר, למד אצל טובי המורים, עבר ללמוד בפריז אצל החלילן ז'אן-פייר רמפל, אך שנא את הנוקשות הפאריסאית וחזר ללונדון לנגן בתזמורת אופראית ובפילהרמונית של לונדון. גולוויי נבחן לפילהרמונית של ברלין בניצוח הרברט פון קאראיין והיה לחלילן הראשי של תזמורת זו משנת 1969 עד 1975. להפתעתו של קאראיין ולמגינת לבו, לאחר פרק זמן של חילוקי דעות מסוימים, החליט "ג'ימי" גולוויי לפרוש ולבנות לו קריירה של סולן, תוכנית שצלחה בידו להפליא. הוא עדיין מופיע בקביעות ונחשב לאחד החלילנים המובילים בעולם. בעבר הוא היה אורח כבוד של הקאמרטה הישראלית ירושלים וכיום הוא מנצח אורח ראשי של נגני מוצרט של לונדון, תזמורת היושבת בקרוידון, דרום לונדון. ג'יימס גולוויי ניגן עם ההרכב זוכה פרס האוסקר בהקלטת הפסקול לטרילוגיה "שר הטבעות", בבימויו של פיטר ג'קסון. גולווי התחתן שלוש פעמים. מנישואיו הראשונים בצרפת יש לו בן. הוא התחתן עם אשתו השנייה, אנה (אנני) רנגלי, בתו של אדריכל שווייצרי ידוע, בשנת 1972 ועבר מברלין ללוצרן, שווייץ, עיר הולדתה. לזוג נולדו בנות תאומות ובן. בשנת 1978 הקליט עבורה גרסה אינסטרומנטלית לשיר "אנני" של ג'ון דנבר. שהגיע למקום השלישי במצעד הסינגלים בבריטניה. לאחר גירושיהם עבר לגור במגן, שווייץ, כפר ליד לוצרן, שם הוא מתגורר כעת עם אשתו השלישית, ג'ין גולווי ילידת ארצות הברית, לה נישא בשנת 1984. הם מרבים לסייר יחד, מנגנים בדואטים ובנוסף הם מלמדים בכיתות אמן. ספרו, מוזיקה בכל הזמנים, נכתב ביחד עם ויליאם מאן וראה אור בעברית בהוצאת מעריב בשנת 1985. מדיה וקבצים בנושא ג'יימס גולוויי בוויקישיתוף אתר האינטרנט הרשמי של ג'יימס גולוויי (באנגלית) ג'יימס גולוויי, ברשת החברתית פייסבוק ג'יימס גולוויי, במסד הנתונים הקולנועיים IMDb (באנגלית) ג'יימס גולוויי, באתר ספוטיפיי ג'יימס גולוויי, באתר AllMusic (באנגלית) ג'יימס גולוויי, באתר MusicBrainz (באנגלית) ג'יימס גולוויי, באתר Discogs (באנגלית) ג'יימס גולוויי, באתר Songkick (באנגלית) ג'יימס גולוויי, באתר בילבורד (באנגלית) אור ברנע, פיקניק עם החליל, באתר ynet, 16 בספטמבר 2008 נעם בן זאב, סוד הזהב, באתר הארץ, 30 באוקטובר 2008 ג'יימס גולוויי, באתר אנציקלופדיה בריטניקה (באנגלית) ג'יימס גולוויי (1939-), דף שער בספרייה הלאומית אורי שוהם, מנגן עם כל הלב, מעריב, 1 בנובמבר 1991 רונית לנטין, "כוכב שב הביתה" - גייימס גולווי / להלל את הנצח, כותרת ראשית, 21 בדצמבר 1983 חנה ידור, הסיפור המרתק של המוסיקה, מעריב, 9 באוגוסט 1985
הלשכה לחקירת תאונות אוויריות (מונגוליה)

הלשכה לחקירת תאונות אוויריות (במונגולית: Нислэг техникийн осол, зөрчлийг шинжлэн шалгах алба) היא סוכנות של ממשלת מונגוליה, האחראית לניהול תאונות אוויריות ואסונות תעופה ותקריות אוויר בשטחי הרפובליקה של מונגוליה. זהו גוף ממשלתי בכיר לפיקוח בתחום התעופה האזרחית. משרדה הראשי נמצא בנמל התעופה הבינלאומי ג'ינגיס חאן באולן בטור. הלשכה מופקדת על ניהול כלל חקירות בטיחות של תאונות ותקריות אוויריות של כל סוגי כלי הטיס, במדינה, החל ממטוסי משא וכלה במסוקים. הלשכה מהווה גוף עצמאי, המשמשת כסמכות מקצועית מייעצת עליונה לנושא בטיחות הטיסה, בכל סוגי התעופה האזרחית במדינה ופועלת בשיתוף פעולה עם הארגון הבינלאומי לתעופה אזרחית וגופים מקבילים לו בעולם, בייחוד ועדת התעופה הבין-מדינתית של חבר המדינות, הסוכנות הפדרלית לתחבורה אווירית הרוסית, NTSB האמריקאי ואחרים. הלשכה מעסיקה פקחים בתחומים שונים לרבות פקחי מבצעים, פקחי הנדסה ופקחים בתחום הקלטות טיסה. השירות לביטחון הטיסות של משרד ההגנה (רוסיה) הוועדה הממלכתית לפיקוח על ביטחון טיסות כלי טיס הלשכה הלאומית לחקירת תקריות ותאונות אוויריות (אוקראינה) האגף לחקירת תאונות אוויריות (בריטניה) הלשכה הפדרלית לחקירת תאונות אוויריות (גרמניה) המשרד לחקר וניתוח ביטחון התעופה האזרחית (צרפת) הלשכה לחקירת תאונות ותקריות תחבורה (לטביה) המרכז לחקירת ומניעת תאונות אוויריות (ברזיל) אתר האינטרנט הרשמי של הלשכה לחקירת תאונות אוויריות ערך זה הוא קצרמר בנושא מונגוליה. אתם מוזמנים לתרום לוויקיפדיה ולהרחיב אותו.
משמר הגבול המונגולי

משמר הגבול המונגולי, רשמית הרשות הכללית להגנת גבולות (Хил хамгаалах ерєнхий газар) היא סוכנות של ממשלת מונגוליה שפועלת ככוח מילואים לכוחות המזוינים של מונגוליה. היא שומרת על גבולות המדינה בסמוך לרוסיה וסין וכן מונעת פעילויות לא חוקיות כמו הברחות וסחר בבני אדם. גוף זה גם אחראי על סיור גבולות ועל הסדרת ההגירה הבלתי חוקית. בסוכנות משרתים למעלה מ-3,000 אנשי צוות ו-300–350 יחידות של אומית למשטרה וסוכנויות ממשלתיות אחרות. מהווה יחידת סמך של משרד הפנים והמשפטים של מונגוליה. כוחות הגבול של צבא העם המונגולי הורכבו מ-15,000 חיילים במהלך המלחמה הקרה. הם היו מצוידים במסוקים, בציוד אותות לרכב מנועי וכן בציוד הנדסי. במקור, המשמר הוקם בשנת 1933 כדי לנהל את הגבולות המונגולים עם ברית המועצות ומנצ'וריה. במהלך קרבות חלקין גול, הגבול המערבי נשמר בכבדות על ידי אנשי הצבא שהגנו על המדינה מפני פלישה של הצבא היפני הקיסרי. בשנת 1959 הקים משרד ההגנה חטיבה לשירות הגבול. בשנת 1993 אושר "חוק הגבול" והוקם מנהל משמר הגבול. הסוכנות להגנת הגבול הייתה סוכנות רגולטורית יותר תחת משרד ההגנה ומאז 1996 נמצאת תחת פיקודו הישיר של משרד המשפטים והמשטרה מאז שנת 2000 ומונתה לסוכנות הרגולטורית של הרשות לניהול כוחות הגבול. מאז 2002 מכונה רשמית בשם הרשות הכללית להגנת הגבולות. אתר האינטרנט הרשמי של משמר הגבול המונגולי "General Authority for Border Protection - Танилцуулга - Монгол улсын засгийн газар - Government of mongolia". zasag.mn. נבדק ב-2019-07-09.(הקישור אינו פעיל) "Mongolia - Government and society". Britannica.com. נבדק ב-2019-07-09. Bank, A.D. (2018). Breaking Barriers: Leveraging Mongolia's Transport and Logistics Sector. Asian Development Bank. ISBN 9789292612979. נבדק ב-2019-07-09. John Pike. "Mongolia - Border Troops". globalsecurity.org. נבדק ב-2019-07-09. Sanders, A. (2003). Historical Dictionary of Mongolia. Scarecrow Press. p. 14. ISBN 9780810866010. נבדק ב-2019-07-09. "Хил Хамгаалах Байгууллагын түүхэн замнал". eng.bpo.gov.mn. נבדק ב-2019-07-09.
האקדמיה האירופית למדעים ואומנויות

האקדמיה האירופית למדעים ואומנויות (בלטינית: Academia Scientiarum et Artium Europaea, באנגלית: The European Academy of Sciences and Arts) היא רשת רב-לאומית ואינטרדיסציפלינרית של מדענים ואומנים ידועי שם, העוסקים בבעיות המעסיקות את אירופה והעולם, זאת במסגרת סמינרים ופרסומים של האקדמיה. האקדמיה ממומנת על ידי האיחוד האירופי, ממשלת אוסטריה, ותורמים פרטיים. האקדמיה נוסדה ב-1990 על ידי כירורג הלב פליקס אונגר (אנ'), יחד עם הקרדינל של וינה פרנץ קוניג (אנ') והפרופסור ניקולאוס לובקוביץ (גר'). כיום האקדמיה מונה כ-2,000 עמיתים, ביניהם 32 זוכי פרסי נובל ובהם הישראלים אהרון צ'חנובר ודן שכטמן. מאז 1997 מחלקת האקדמיה מדי שנה את "פרס הסובלנות" לאישים שהצטיינו בעיסוקם ב"סובלנות, אנושיות, דילוג חוצה גבולות ומאבק בגזענות". בין הזוכים בפרס טדי קולק, דניאל בארנבוים, הנס-דיטריך גנשר, נשיאת הצלב האדום אסטריד הייברג (אנ'), מרקו פיינגולד מדיה וקבצים בנושא האקדמיה האירופית למדעים ואומנויות בוויקישיתוף אתר האינטרנט הרשמי של האקדמיה האירופית למדעים ואומנויות (באנגלית) האתר של פרס הסובלנות (באנגלית) מעודכן לאפריל 2020 ערך זה הוא קצרמר בנושא מדעים. אתם מוזמנים לתרום לוויקיפדיה ולהרחיב אותו.
בורסלינו

בורסלינו (Borsalino) היא חברה לייצור כובעים, הידועה בעיקר במגבעות הפדורה (Fedora) מתוצרתה, הידוע ומכונה גם הוא, לעיתים, בשם בורסלינו במקום פדורה. מפעל החברה נפתח בשנת 1857 באלסנדריה ונקרא על שם מקימה, ג'וזפה בורסלינו (1834–1900). במפעל ייצרו לבד מפרוות לאפין בלגי[דרושה הבהרה]. ג'וזפה בורסלינו ביקר באיטליה ובצרפת על מנת ללמוד על מסחר הכובעים, והקים סדנת אומנות ראשונה לייצור לבד כובעים. עם פטירתו, המשיך בנו של ג'וזפה, טרסיו בורסלינו, את העסק המשפחתי. הצלחתו נמשכה עד שנות ה-40, אז, יצאו כובעים אלה מהאופנה. ב-1970 היוו כובעי החברה השראה לסרט "בורסלינו", בכיכובם של אלן דלון וז'אן-פול בלמונדו. הסרט זכה להצלחה והקנה פרסום מחודש לחברה ולכובעיה. ב-1986 עבר מפעלה של החברה למיקומו העכשווי בפרברי אלסנדריה. בנוסף, הוקם במתחם מוזיאון המוקדש להיסטוריית הכובעים. המפעל עוסק מאז שנות השמונים גם בייצור כפפות, עניבות וקסדות. בשנת 1987 הנשיא ויטוריו ואקרינו, הצאצא האחרון של משפחת בורסלינו, מכר את החברה לקבוצת יזמים ממילאנו. בשנות התשעים החליפה החברה בעלות מספר פעמים  ולבסוף נרכשה על ידי היזם מרקו מרנקו. בשנת 2015 נעצר מרקו מרנקו בז'נבה, בגין הונאה והעלמת מס. וב-18 בדצמבר 2017 הכריז בית המשפט של אלסנדריה על פשיטת הרגל של בורסלינו. ב-12 ביולי 2018, חברת ההשקעות Haeres Equita בראשות איש הכספים השווייצרי-איטלקי פיליפ קמפריו, רכשה את הבעלות המלאה על בורסלינו תמורת 6.4 מיליון יורו (7.4 מיליון דולר) במכירה פומבית של בית המשפט. כובעי החברה פופולריים כיום, בין השאר, בציבורים החרדי-ליטאי, הספרדי וחסידי חב"ד. בשנת 2015 פרצה 'מחאת הבורסלינו' בקרב בחורי ישיבות בעיקר מהמגזר הליטאי, בעקבות עלייה של מאות שקלים תוך מספר שנים במחיר הכובע. כחלק מהמחאה הוחתמו אלפי בחורים ברחבי הארץ ובטפסי ההחתמה נכתב: "מחאה על עלייה דרסטית במחיר לכובע תוך שנים ספורות, ונכונות מצידנו שלא לרכוש את המוצר עד לירידה למחיר סביר. המכתב ישלח בין לחברת בורסלינו העולמית ובין לזכיינית בישראל. הבחורים מתבקשים לחתום בכתב ברור ולהעביר לכל מי שאינו רואה מודעה זאת". בשנת 2024 השיקה החברה את "בורסלינו חסידיש" עם מגוון כובעים חסידיים. לחברה חנויות בירושלים ובבני ברק, וכן בשכונות פלטבוש וקראון הייטס בניו יורק ובלייקווד שבניו ג'רזי. מדיה וקבצים בנושא בורסלינו בוויקישיתוף אתר האינטרנט הרשמי של בורסלינו איתי יעקב, מי אתם שבאבניקים? קווים לדמותם של גיבורי הסטייל ברחוב החרדי, באתר Xnet‏, 3 בינואר 2018 קובי אריאלי, ‏יחידי סגולה, באתר גלובס, 13 ביולי 2009 אורי קליין, הסרט "בורסלינו": דלון ובלמונדו תחת מגבעת אחת, באתר הארץ, 24 באפריל 2009 יאיר אטינגר, ברנדולינו ובורסלינו נלחמים ראש בראש על הראש החרדי, באתר הארץ, 24 באפריל 2009 משה ויסברג, מחאת עולם הישיבות: לא נקנה בורסלינו, באתר בחדרי חרדים, ‏6 בינואר 2015 משה ויסברג, מחאת בורסלינו מתרחבת: אלפים כבר חתמו, באתר בחדרי חרדים, ‏11 בינואר 2015
Play On

Play On (בעברית: להפעיל או לנגן) הוא אלבום האולפן השלישי של הזמרת-יוצרת האמריקאית קארי אנדרווד. האלבום יצא לאור ב-3 בנובמבר 2009, על ידי חברות התקליטים אריסטה נאשוויל ו-19 רקורדס. האלבום הגיע למקום הראשון במצעד הבילבורד 200. האלבום הגיע למקום הראשון בארצות הברית ונמכר בלמעלה מ-318 אלף עותקים בשבוע הראשון ליציאתו במדינה ובכך שבר שיא שהפך לאלבום הנשי שמכר הכי הרבה עותקים בשבוע הראשון ליציאתו במדינה ב-2009. בנוסף זהו גם היה לאלבומה השלישי שהגיע לראש מצעד אלבומי הקאנטרי האמריקאי. נכון לאוקטובר 2016 האלבום נמכר בלמעלה מ-2.3 מיליון עותקים נקיים ו-3 מיליון עותקים במכירות משולבות בארצות הברית מה שמזכה אותו למעמד פלטינה משולשת. בנוסף הוא גם הגיע למעמד פלטינה בקנדה ולמעמד זהב באוסטרליה. מתוך האלבום יצאו ארבעה סינגלים, אשר שלושה מתוכם כבשו את מצעד שירי הקאנטרי האמריקאי ואף כל אחד מהם קיבל מעמד של פלטינה או יותר במדינה. הסינגל האחרון מהאלבום "Mama's Song" הגיע למקום השני באותו מצעד וקיבל מעמד זהב במדינה ובכך כל שירי האלבום הגיעו לחמישייה הפותחת במצעד זה וקיבלו מעמד של זהב או יותר במדינה. הסינגל הראשון מהאלבום "Cowboy Casanova" הגיע למקום ה-11 במצעד האמריקאי הרשמי ואף היה לשיר החמישי שעשה את הקפיצה הגדולה ביותר ממקום מסוים למקום מסוים במצעד האמריקאי הרשמי כאשר קפץ מהמקום ה-96 למקום ה-11. האלבום היה מועמד לשני פרסי גראמי על השירים "Temporary Home" ו-"Mama's Song" בעוד האלבום היה מועמד לפרס אלבום השנה בטקס פרסי האקדמיה לקאנטרי ובטקס "Country Music Association". בטקס פרסי הפרסים האמריקאי הוא זכה בפרס אלבום הקאנטרי של השנה. מידע על האלבום Play On באתר MusicBrainz האלבום Play On באתר Discogs Carrie Underwood - Play On, Discogs (באנגלית) Billboard Business, Billboard http://www.aria.com.au/pages/ALBUMaccreds2012.htm, www.aria.com.au Gold & Platinum, RIAA (באנגלית) Ask Billboard: Chart Beat's 'Piano Man' Returns!, Billboard, ‏2015-10-11 Gold/Platinum, Music Canada (באנגלית) CMT com Staff 10/21/2009, Carrie Underwood Promotes New Album, Play On, in Singapore, CMT News
יחסי בחריין–תאילנד

יחסי בחריין–תאילנד הם היחסים הדו-צדדיים בין ממלכת בחריין ובין ממלכת תאילנד. לבחריין שגרירות בבנגקוק ואילו לתאילנד שגרירות במנאמה. שתי המדינות כוננו יחסים דיפלומטיים ביניהן ב-15 בינואר 1977. יחסי בחריין–תאילנד עלו לכותרות בנובמבר 2018 כשהכדורגלן הבחרייני חכים אל-עראיבי שנשפט שלא בפניו ל-10 שנות מאסר על התפרעות בתחנת משטרה בתקרית שהתרחשה ב-2013, נעצר עם הגעתו לתאילנד לרגל ירח דבש עם אשתו. הכדורגלן, שקיבל תעודת פליט מאוסטרליה ב-2014, הפציר ברשויות תאילנד שלא לשלוח אותו בחזרה לבחריין מאחר שעונה בעבר במדינה בשל הדעות הפוליטיות שלו. הוא הוחזק במעצר בתאילנד שעה שארגונים רבים ובהם ממשלת אוסטרליה דרשו את שחרורו, עד שב-11 בפברואר 2019 משרד התובע הכללי בתאילנד הודיע כי בקשת ההסגרה בוטלה לבקשת בחריין, לא נמסרה סיבה מדוע. במהלך התקרית אנשי אקדמיה וזכויות אדם רמזו על טיב היחסים בין בחריין לתאילנד הן מבחינה כלכלית והן מבחינת משפחות המלוכה. מאז ייסוד היחסים הדיפלומטיים המדינות חתמו על מספר הסכמים ביניהן: 3 בנובמבר 2001 – הסכם לשיתוף פעולה כלכלי, מסחרי וטכני הסכם למניעת כפל מס והעלמות מס 21 במאי 2002 – הסכם לקידום השקעות בין שתי המדינות 11 ביוני 2002 – הסכם להקמת ועדה משותפת לשיתוף פעולה 29 בדצמבר 2002 – הסכם מסגרת לחיזוק היחסים הכלכליים בין המדינות 31 באוגוסט 2003 – הסכם לשיתוף פעולה בין לשכת הסחר והתעשייה של בחריין לבין פדרציית התעשיות התאילנדית 26 באפריל 2006 – הסכם תעופה שני אחרי ההסכם שנחתם ב-1980 25 בפברואר 2008 – הסכם לשיתוף פעולה בין חברת הנפט הבחריינית והחברה לחיפוש משאבי טבע בתאילנד 31 במרץ 2010 – הסכם לייסוד המועצה הבחריינית-תאילנדית המשותפת 25 באפריל 2017 – פרוטוקול לשינוי ההסכם הקודם בין המדינות בדבר מניעת כפל מס והעלמת מס בשנת 2018 הסתכם היקף הסחר בין המדינות בכ-322 מיליון דולר. עיקר הסחורות בהיקף כולל של 250 מיליון דולר שיוצאו מבחריין לתאילנד כללו ספינות, כלי רכב ופנינים; עיקר הסחורות שתאילנד ייצאה לבחריין בשווי כולל של 72 מיליון דולר כללו דגים, דשן וכימיקלים אורגניים. מדיה וקבצים בנושא יחסי בחריין–תאילנד בוויקישיתוף יחסי בחריין–תאילנד, באתר משרד החוץ של בחריין אתר שגרירות ממלכת בחריין בבנגקוק, תאילנד אתר שגרירות ממלכת תאילנד במנאמה, בחריין Bahraini footballer pleads in court against deportation, BBC, 4 בפברואר 2019 Hakeem al-Araibi: Thailand frees refugee footballer, BBC, 11 בפברואר 2019 https://web.archive.org/web/20190210023639/https://www.sbs.com.au/news/questions-raised-over-thailand-and-bahrain-s-close-ties-as-hakeem-al-araibi-s-detention-continues Questions raised over Thailand and Bahrain's 'close ties' as Hakeem Al-Araibi's detention continues], MAANI TRUU, SBS News, 9 בפברואר 2011 Thailand exports from Bahrain, Trading Economics Bahrain exports from Thailand, Trading Economics
קברנון מהנדס לאוקוטניה

קברנון מהנדס לאוקוטניה (שם מדעי: Pholidichthys leucotaenia) הוא מין של דג גרם ימי מסדרת הדקראים המצוי רק בשוניות אלמוגים במרכז-מערב האוקיינוס השקט בתחום שבין הפיליפינים לאיי שלמה. למרות שמו הוא איננו קברנון אמיתי או קרנון, אלא דג ייחודי במשפחה קברנונים מהנדסים שבסדרת הדקראים. עד ל-1996 הוא נחשב למין היחידי בסוגו, אך אז התגלה מין נוסף - Pholidichthys anguis. זהו דג קטן דמוי-צלופח הקרוב בעיקר לאצטגנוניים ולדרקוניים השטוחים. כמותם הוא מצוי רוב חייו הבוגרים במחילה בין האלמוגים והסלעים הימיים. הוא יכול להגיע לאורך של 60 סנטימטרים והוא בעל פסים שחורים-בהירים לסירוגין לאורך גופו. הראש גדול ומזכיר מראה של קברנון, ממנו קיבל את שמו. הפרטים הצעירים יותר מפוספסים מהפרטים הבוגרים והם נעים בהמוניהם ברחבי השונית, בה הם ניזונים מפלנקטון. כדי להתגונן מטורפים הם מתחקים לדגים ארסיים מהמין שפמית ארסית (Plotosus lineatus), ממשפחת השפמיתיים ונעים באופן דומה. צעירים אלה חוזרים למחילתם של הפרטים הבוגרים כדי לנוח בסוף היום. הדגים הבוגרים משתמשים בלסתותיהם כדי לחפור ולפנות מקום למחילות בעומק של מעל 6 מטרים. הם מוציאים כל יום מעל 3 ק"ג של חול ואבנים קטנות מהמאורה. הצעירים נחים בהשתלשלות מהמחילה באמצעות חוטים ריריים דביקים. לא ברור ממה ניזונים הדגים הבוגרים, אך ייתכן שהם אוכלים חלק מצאצאיהם. הם אינם עוזבים כלל את המחילה בה הם חיים. מדיה וקבצים בנושא קברנון מהנדס לאוקוטניה בוויקישיתוף קברנון מהנדס לאוקוטניה, באתר ITIS (באנגלית) קברנון מהנדס לאוקוטניה, באתר NCBI (באנגלית) קברנון מהנדס לאוקוטניה, באתר Animal Diversity Web (באנגלית) קברנון מהנדס לאוקוטניה, באתר FishBase (באנגלית) קברנון מהנדס לאוקוטניה, באתר GBIF (באנגלית)
מצעד האלבומים המסחריים

מצעד האלבומים המסחריים (באנגלית: Top Album Sales) הוא מצעד אלבומים שמפורסם על ידי מגזין בילבורד החל מדצמבר 2014. זהו מצעד שבועי המתעד את האלבומים הנמכרים ביותר על בסיס מכירות שבועיות בארצות הברית בלבד. עד דצמבר 2014, הוא היה חלק ממצעד הבילבורד 200, אך המצעד הזה השתנה והתחיל לכלול נתוני סטרימינג בהתחשב ביחידות שקולות לאלבומים בסיכומיו. זאת, כדי לתעד את השפעת העלייה של הסטרימינג ברחבי המדינה (כולל גופים שונים כדוגמת אפל מיוזיק וספוטיפיי). מצעד האלבומים המסחריים נוצר כדי לשמר את המתודולוגיה הישנה יותר של ספירת מכירות אלבומים נקיות (ללא סטרימינג). 1989 של טיילור סוויפט היה לאלבום הראשון שדורג במקום הראשון במצעד. 2014 Forest Hills Drive של ג'יי קול היה לאלבום הראשון של גבר שדורג במקום הראשון במצעד. 1989 של טיילור סוויפט היה לאלבום היחיד שצבר שישה שבועות במקום הראשון במצעד. 25 של אדל קבע שיא חדש בין 2015–2016 וצבר 11 שבועות במקום הראשון במצעד. Folklore של טיילור סוויפט היה לאלבום הראשון בשנות ה-20 של המאה ה-21 שצבר שבעה שבועות במקום הראשון במצעד. Fearless (Taylor's Version) של טיילור סוויפט הוא אלבום ההוצאה החוזרת הראשון בהיסטוריית המצעד שדורג במקום הראשון. 30 של אדל קבע שיא חדש בין 2021–2022 והפך לאלבום הראשון בשנות ה-20 של המאה ה-21 שצבר שמונה שבועות במקום הראשון במצעד. Megan Buerger Billboard, Megan Buerger Billboard, Billboard 200 Makeover: Album Chart to Incorporate Streams & Track Sales, The Hollywood Reporter, ‏2014-11-19 (באנגלית אמריקאית) Molanphy, Chris (2014-11-25). "Commerce Vs. Consumption: A Revolutionary Rethink Of Billboard's Album Chart". NPR (באנגלית). נבדק ב-2022-08-05. "Analysis | Billboard's charts used to be our barometer for music success. Are they meaningless in the streaming age?". Washington Post (באנגלית אמריקאית). נבדק ב-2022-08-05. Billboard Staff, Billboard Staff, Billboard 200 Makeover: Album Chart to Incorporate Streams & Track Sales, Billboard, ‏2014-11-20 (באנגלית אמריקאית) "Top Album Sales Chart: 12-13-2014" "Top Album Sales Chart: 12-27-2014" "Top Album Sales Chart: 02-14-2015" "Top Album Sales Chart: 03-12-2016" "Top Album Sales Chart: 10-31-2020" "Top Album Sales Chart: 04-24-2021" "Top Album Sales Chart: 01-22-2022" בילבורד 200
מצעד האלבומים הדיגיטליים (בילבורד)

מצעד האלבומים הדיגיטליים (באנגלית: Digital Albums) היה מצעד אלבומים הכולל את האלבומים הדיגיטליים הנמכרים ביותר בארצות הברית בלבד, על סמך נתונים שנאספו על ידי נילסן סאונדסקאן ומפורסמים על ידי בילבורד. המצעד הראשון פורסם בגיליון שהונפק ב-22 בינואר 2005, וכלל את כל הגרסאות של שיר שנמכר ממפיצי מוזיקה דיגיטלית. הנתונים של אותו השיר שולבו בהוט 100 שבועיים לאחר מכן. מאז אוקטובר 2004, המכירות הדיגיטליות שולבו ברבים ממצעד הסינגלים של בילבורד. כמו כן, הוחלט לעשות זאת בעיקר בגלל העלייה הדרמטית בפופולריות של השוק הדיגיטלי בעוד שמכירות סינגל מסחריות הפכו "זניחות". האלבום הראשון בשנת 2014 דורג במקום הראשון היה Beyoncé של ביונסה. 50 סנט – The Massacre ‏(1,141,000) טיילור סוויפט – Speak Now ‏(1,047,000) ג'סטין טימברלייק – The 20/20 Experience ‏(968,000) קניה וסט – Graduation ‏(957,000) אמינם – The Eminem Show ‏(809,000) AC/DC – Black Ice ‏(784,000) אמינם – Recovery ‏(741,000) ג'סטין טימברלייק – FutureSex/LoveSounds ‏(684,000) ביונסה – Beyoncé ‏(617,000) ג'סטין טימברלייק – Justified ‏(439,000) מצעד השירים הדיגיטליים Billboard, Billboard (באנגלית אמריקאית)
מצעד האלבומים הדיגיטליים

האם התכוונתם ל... מצעד האלבומים הדיגיטליים (בילבורד) – מצעד אלבומים של מגזין הבילבורד. מצעד האלבומים הדיגיטליים (חברת המצעדים הרשמית) – מצעד אלבומים של חברת המצעדים הרשמית. מצעד האלבומים הדיגיטליים (מצעד המוזיקה האוסטרלי) – מצעד אלבומים של ה-ARIA.
שפמית ארסית

שפמית ארסית (שם מדעי: Plotosus lineatus) הוא מין של דג גרם בן למשפחת השפמיתיים שבסדרת השפמנונאים. היא מכונה גם "צלופח מפוספס", אף שאין לה קרבה לסדרת הצלופחאים. בישראל הדג מכונה גם "דג נסראללה" (על שמו של מזכ"ל חזבאללה חסן נסראללה). השפמית היא דג קטן באורך של עד 32 סנטימטרים והיא מפוספסת לאורכה בפסים רבים שחורים-לבנים. צבעים אלה הם צבעי אזהרה בולטים המודיעים על הארס שיש לה בקוצים על סנפיר הגב ולאורך סנפיר הגב הנמוך. מבנה גופם רך ורירי בדומה לרוב השפמנונים, והזנב מזכיר מעט זנב צלופח. דוקרנים נוספים בולטים מצידי הפה הקצר ועוד כמה מתחת לבטן ולזנב. צעירי השפמית חיים יחד בקבוצות של מעל 100 פרטים הנעים בצורת כדור וניזונים מזואופלנקטון. הבוגרים חיים בבדידות או בקבוצות של עד 20 פרטים. הם חיים בקרבה לקרקעית ושם בוחשים בחול עם לסתותיהם ומחפשים סרטנים, צדפות ושאר רכיכות, תולעים וגם דגים אחרים. הם קולטים את הטרף באמצעות חישת אמפולות לורנציני בידי חיישנים בלסתותיהם. שאר הזמן הם נחים על מדפים ולאורך הקרקעית. תפוצת השפמית היא באזורי ימים רדודים טרופיים סביב האזור האינדו-פסיפי. היא מצויה במגוון אזורים ובמזרח אפריקה ומדגסקר נצפתה גם במים מתוקים. השפמית חיה גם בים סוף (לרבות במפרץ אילת) וכן בתעלת סואץ, ממנה היגרה לים התיכון בדומה לדגים נוספים. היא חיה בשוניות אלמוגים, סביבות החופים, שפכים ובריכות גאות. היא די נדירה בים הפתוח. מדיה וקבצים בנושא שפמית ארסית בוויקישיתוף שפמית ארסית, באתר ITIS (באנגלית) שפמית ארסית, באתר NCBI (באנגלית) שפמית ארסית, באתר Animal Diversity Web (באנגלית) שפמית ארסית, בבסיס הנתונים ARKive (באנגלית) שפמית ארסית, באתר FishBase (באנגלית) שפמית ארסית, באתר GBIF (באנגלית) עורכי ערוץ 14, דו"ח: ירידה במספרם של "דגי נסראללה" בים התיכון, באתר עכשיו 14, 19 בפברואר 2019 דגי נסראללה הגיעו למפרץ-אילת, באתר ערוץ 7, 21 בדצמבר 2022
לזכר הרצל

"לזכר הרצל" הוא תבליט, שנוצר על ידי בוריס שץ ומציג את דמותו של בנימין זאב הרצל. הלוח "לזכר הרצל" הוא אחד משני דיוקנאות של הרצל שיצר שץ. הראשון מביניהם, נוצר בין השנים 1905-1903 בווינה ונוצק בחומר. דיוקן שני זה נוצר בין השנים 1925-1905, כנראה בבצלאל, בית מדרש לאמנות ולמלאכות-אמנות בירושלים. בשנת 1925 הופיע תצלום הלוח במונוגרפיה של שץ בהוצאת "בני בצלאל". בשנת 1927 העניק שץ עותק של התבליט לבית הנכות בצלאל. כמו "תבליט לזכר יוסף טרומפלדור", גם דיוקן זה נתון במסגרת דקורטיבית ובה שני עמודים, כמעין מצבה. שם התבליט, "לזכר הרצל", חקוק בחלקה העליון והתחתון של המסגרת. במרכז הלוח מופיעה דמותו של הרצל, המתוארת בפרופיל. מתחתיה מופיעה הכתובת "אם תרצו אין זו אגדה", הלקוחה מספרו של הרצל "אלטנוילנד". מצדו הימני של הרצל מופיע תיאור של משה, אוחז מקל הליכה ומשקיף על הארץ המובטחת. תיאור זה מתבסס על פסלו המוקדם "משה על הר נבו" (1890 בקירוב). חיבור זה, המשווה בין הרצל ומשה מופיע גם ביצירות אחרות שנוצרו ב"בצלאל", כגון "שטיח הר סיני, אשל אברהם וארז הרצל". מימין מופיע ציטוט נוסף של מתוך "אלטנוילנד", כשבראשו תיאור של המנורה: "אאמינה כי עוד יקום דור יהודים מופלאים, המכבים עוד יקומו שנית ועִם עוד נחשל הדור הזה בוא יבוא אחריו הדור הנעלה עליו הרם המעולה, יהודים הרוצים בגאולה ואשר יגאלו". עיצובו של שץ מופיע במספר דגמים. בין השאר הוא מופיע בריקוע נחושת גדול הנמצא באוסף הכנסת. ראו: בבית הנכאת הלאומי "בצלאל", דואר היום, 1 ביולי 1927
Shea Butter Baby

Shea Butter Baby הוא אלבום הבכורה של הזמרת-יוצרת האמריקאית ארי לנוקס. האלבום יצא לאור ב-7 במאי 2019, על ידי חברות התקליטים דרימוויל רקורדס ואינטרסקופ רקורדס. ב-2015 חתמה ארי לנוקס בחברת התקליטים של הראפר ג'יי קול דרימוויל רקורדס. בסופו של דבר, הם הטיסו אותה לאולפן שלהם כדי לעבוד על שירים עבור הזמרת הברבדית ריהאנה, אך השירים נגנזו. לכן עבדה על אלבום בכורה משלה. ב-2020 הוציאה לנוקס מיני-אלבום רמיקסים בשם Shea Butter Baby (Remix EP) הכולל רמיקסים של שירים מתוך האלבום, בהשתתפות דוג'ה קאט, סמינו ודורנד ברנר. מידע על האלבום Shea Butter Baby באתר MusicBrainz Ari Lennox Drops Steamy New Track 'Up Late,' Announces 'Shea Butter Baby' Album Release Date, Billboard, ‏2019-04-30 Ari Lennox Interview: Dreamville Star Talks Being Signed to J. Cole & Protecting Her Mental Health, Billboard, ‏2018-09-19 Mira B, Ari Lennox Announces 'Shea Butter Baby' Remix EP, The Source, ‏2020-03-25 (באנגלית)